እነ አቶ በረከት ስምዖን የዋስትና መብታቸው እንዲከበር ፍርድ ቤት ትዕዛዝ ሰጠ 
ከጥረት ኮርፖሬት ኩባንያዎች ጋር በተያያዘ በከባድ የሙስና ወንጀል ተጠርጥረው በእስር ላይ የሚገኙት አቶ በረከት ስምዖንና አቶ ታደሰ ካሳ፣ የዋስትና መብታቸው እንዲከበር የአማራ ክልል የባህር ዳር ከተማና አካባቢው ከፍተኛ ፍርድ ቤት ትዕዛዝ ሰጠ፡፡ በከባድ የሙስና ወንጀል ተጠርጥረዋል በማለት የአማራ ክልል የሥነ ምግባርና ፀረ ሙስና ኮሚሽን መርማሪ ቡድን በቁጥጥር ሥር አውሎ፣ ከአራት ጊዜ በላይ 14 ቀናት ተጨማሪ ጊዜ እየጠየቀ ምርመራውን ሲያካሂድ ቆይቶ ዛሬ መጋቢት 20 ቀን 2011 ዓ.ም. ምርመራውን ማጠናቀቁን ለፍርድ ቤቱ ገልጿል፡፡  የኮሚሽኑ ዓቃቤ ሕግም የክስ መመሥረቻ ጊዜ 14 ቀናት እንዲሰጠው ሲጠይቅ አቶ በረከትና አቶ ታደሰ ተቃውሞአቸውን በማቅረባቸው ፍርድ ቤቱ ተመካክሮ ተጨማሪ ጊዜ እንደማይፈቅድለት በመግለጽ፣ ክስ የማይመሠረት ከሆነ መዝገቡን መዝጋቱን አስታውቋል፡፡ ተጠርጣሪዎቹም የዋስትና መብታቸው እንዲጠበቅላቸው በማመልከቻ እንዲጠይቁ ትዕዛዝ ሰጥቷል፡፡ 